**НАЦРТ**

**ЗАКОН О**

**ИЗМЕНАМА И ДОПУНАМА ЗАКОНА О ПУТНИМ ИСПРАВАМА**

**Члан 1.**

 У Закону о путним исправама („Службени гласник РСˮ, бр. 90/07, 116/08, 104/09, 76/10 и 62/14) у члану 2. став 1. после речи: „јавна исправа” речи: „са електронским носачем података, осим путног листа који не садржи електронски носач података” бришу се.

**Члан 2.**

 У члану 19. после става 2. додају се ст. 3–5. који гласе:

 „Пасош се може издати са краћим роком важења од рокова утврђених у ст. 1. и 2. овог члана, ако надлежни суд, односно јавни тужилац то дозволи у случајевима утврђеним овим законом.

 Лицу коме се из објективних разлога привременог карактера не могу узети отисци прстију пасош се издаје са роком важења од годину дана.

 Лицу коме се из објективних разлога трајног карактера не могу узети отисци прстију нови пасош издаје се са роком важења од десет година.”

**Члан 3.**

 Члан 23. мења се и гласи:

„Члан 23.

 Лице које поседује пасош дужно је да са њим пажљиво рукује и да га савесно чува на начин да не дође у посед неовлашћеног лица.

 Лицу које у периоду од пет година изгуби или оштети два или више пасоша, нови пасош издаје се са роком важења од годину дана, осим када лице има регулисан боравак у иностранству на период дужи од годину дана.

 Лице које поседује важећи пасош издат са роком важења од годину дана, захтев за издавање новог пасоша може поднети најраније 30 дана пре истека рока важења пасоша који је издат на годину дана.

 Након истека рока важења пасоша који је издат на годину дана, нови пасош ће се, ако су испуњени законски услови, издати са роком важења од десет година.

 Нови период од пет година из става 2. овог члана, почиње да тече од дана пријаве губитка или оштећења.”

**Члан 4.**

 У члану 27. став 2. речи: „Полицијској управи за град Београд Министарства унутрашњих послова” замењују се речима: „органу надлежном за издавање пасоша”.

 После става 2. додаје се нови став 3. који гласи:

 „Захтев за издавање пасоша може се поднети најраније шест месеци пре истека рока важења већ издатог пасоша.“

 Досадашњи ст. 3−7. постају ст. 4−8.

**Члан 5.**

У члану 28. став 1. речи: „личне податке” замењују се речим: „податке о личности”.

**Члан 6.**

У члану 29. став 2. мења се и гласи:

 „Изузетно од става 1. овог члана, малолетном лицу издаће се путна исправа и без сагласности другог родитеља:

1. ако захтев поднесе један од родитеља, а уз захтев приложи и потврду надлежног органа да је издавање пасоша у интересу детета;
2. ако захтев поднесе родитељ коме је одлуком надлежног органа за питање старатељства додељено старатељство над малоленим лицем или је дозвољено издавање путне исправе, осим када је истом одлуком издавање путне исправе и путовање малолетног лица у иностранство условљено сагласношћу оба родитеља;
3. ако постоји правна и физичка спреченост једног од родитеља да врши родитељско право.”

**Члан 7.**

 Члан 30. мења се и гласи:

„Члан 30.

 Уз захтев за издавање путне исправе прилаже се на увид важећа лична карта Републике Србије, а уз захтев који се подноси дипломатском или конзуларном представништву Републике Србије, прилаже се на увид важећа јавна исправа на основу које је могуће поуздано утврдити идентитет.

 Путна исправа издаје се на основу уверења о држављанству Републике Србије, извода из матичне књиге рођених, као и других јавних исправа којима се доказују подаци из захтева, а које ће орган прибавити по службеној дужности, осим у случајевима када странка сама жели да прибави потребне исправе.

 Уз захтев се може приложити и фотографија која испуњава услове утврђене прописом из члана 27. став 8. овог закона.

 Уз захтев се на увид прилаже претходнa путна исправа, која ће се поништити приликом преузимања нове путне исправе.

 Одредбе овог члана не примењују се на издавање путног листа.”

**Члан 8.**

 Члан 33. мења се и гласи:

„Члан 33.

 Лице које поседује путну исправу чији рок важења није истекао дужно је да поднесе захтев за издавање нове путне исправе ако:

 1) је дошло до промене података који су уписани у путну исправу;

 2) је путна исправа оштећена, попуњена или дотрајала, тако да не може да служи својој сврси;

 3) ако фотографија на путној исправи не одговара изгледу лица.

На захтев лица нови пасош може се издати и пре рока прописаног чланом 27. став 3. овог закона, уз плаћање увећане цене обрасца пасоша у складу са прописом из члана 44. став 2. овог закона.

Уз захтев за издавање нове путне исправе подносилац захтева дужан је да приложи и путну исправу чији рок важења није истекао, а приликом преузимања нове путне исправе претходна ће бити поништена.

 У случајевима из ст. 1. и 2. овог члана нови пасош издаће се са роком важења од десет година.

Одредбе овог члана не примењују се на издавање путног листа.”

**Члан 9.**

 У члану 35. став 1. у тачки 1) речи: „донето решење“ замењују се речима: „донета наредба”, док се након тачке 5) тачка замењује тачком и запетом и додаје тачка 6) која гласи:

 „6) ако лице већ поседује важећу путну исправу која је одузета од стране надлежног органа ради вођења поступка – док поступак траје.”

**Члан 10.**

 Члан 38. мења се и гласи:

„Члан 38.

 Гранична полиција ће путне исправе које привремено одузме приликом вршења послова граничне контроле из разлога из члана 37. овог закона доставити полицијској управи или станици која је издала пасош.

 Дипломатско или конзуларно представништво Републике Србије ће путну исправу коју одузме из разлога из члана 37. став 1. тачка 3) овог закона доставити полицијској управи или станици која је издала пасош, а на захтев може се након поништења вратити њеном имаоцу.”

**Члан 11.**

Члан 39. мења се и гласи:

„Члан 39.

 О свим чињеницама које за последицу имају престанак разлога за одбијање захтева за издавање путне исправе и одузимање путне исправе надлежни суд или други државни орган, дужан је да одмах о томе обавести орган надлежан за издавање путне исправе.

 О наступању чињеница из става 1. овог члана, орган надлежан за издавање путне исправе може да обавести и странка.

 О престанку разлога из става 1. овог члана, надлежни орган за издавање путних исправа обавестиће о томе лице које је тражило издавање путне исправе, односно лице коме је одузета путна исправа, осим ако обавештење није примљено од стране саме странке.”

**Члан 12.**

У члану 41. став 2. реч: „мишљење” замењује се речју: „одобрење”.

**Члан 13.**

У члану 43. став 3. мења се и гласи:

„Путна исправа проглашена неважећом оглашава се на званичној веб презентацији Министарства унутрашњих послова.”

**Члан 14.**

У члану 45. став 1. мења се и гласи:

 „О издатим путним исправама, о одбијеним захтевима за издавање путних исправа, о одузетим путним исправама и неважећим путним исправама води се јединствена евиденција у електронском облику.

После става 1. додаје се нови став 2. који гласи:

„Начин вођења, садржина евиденција као и размена података из евиденције из става 1. овог члана уређује се посебним законом о евиденцијама и обради података у области унутрашњих послова.”

 Досадашњи ст. 2−4. бришу се.

**Члан 15.**

 Чл. 46−49. бришу се.

**Члан 16.**

 Овај закон ступа на снагу осмог дана од дана објављивања у „Службеном гласнику Републике Србије”.